Provinsiale partyvoorsitter oorleef ‘sluipmoord-aanval’Foto: Verskaf Sabelo Sigudu, woordvoerder van die National Freedom Party (NFP) in KwaZulu-Natal, het gesê daar is Vrydagaand op die NFP se voorsitter in die provinsie, Vikizitha Mlotshwa, se motor geskiet toe hy by sy huis in Bergville aangekom het. Volgens Sigudu is daar vyf skote op Mlotshwa se bakkie afgevuur en het drie die windskerm getref en twee die bestuurderskant se deur. Mlotshwa moes Saterdag die NFP se nasionale werkkomitee se vergadering in Durban bywoon, maar het weens die voorval besluit om nie die vergadering by te woon nie. Maj. Thulani Zwane, woordvoerder van die polisie, het bevestig ŉ saak van poging tot moord is Saterdag by die Bergville-polisiestasie aanhangig gemaak nadat ŉ 48-jarige man aangeval is by sy huis. “Daar word beweer die man het omstreeks 23:20 by sy erf ingery toe twee verdagtes glo op sy bakkie losgebrand het. Niemand is nog in hegtenis geneem nie en die polisie ondersoek die saak,” het Zwane gesê.